**SPOROČILO ZA JAVNOST**

**Približuje se 41. Maraton treh src**

**Maraton v Radencih se vrača v ustaljene tirnice, z vizijo trajnosti pa se umešča med najnaprednejše prireditve**

*Maraton treh src ostaja prva in edina športna prireditev pri nas z nazivom ZERO WASTE – 21 km bo štelo za državno prvenstvo – Novost: panoramska pohodniška pot –– Večerni koncert Tomaža Domicelja – Ugodnejše prijave še do 19. aprila*

**RADENCI, 14. april 2023 – V soboto, 20. maja, bo Radence ponovno zajela množica srčnih tekačev in pohodnikov, ki se jim bodo pridružili tudi številni profesionalni atleti. Za spodbuden tempo Maratona treh src bo letos poskrbelo državno prvenstvo na 21 km, državno vojaško prvenstvo na 42 km in 21 km, odprto državno prvenstvo v nordijski hoji. Progi na 10 in 5 km bosta osveženi, povsem nova pa bo pohodniška pot, ki se vije mimo čudovitih razglednih točk v neokrnjeni naravi. Za odlično vzdušje bodo poskrbele še ostale, že tradicionalne aktivnosti, ter pester spremljevalni program, ki bo glasbeni vrhunec dosegel z večernim koncertom Tomaža Domicelja.**

Športni navdušenci že odštevajo do najbolj srčne tekaške prireditve, saj nas do Maratona treh src loči le še dober mesec dni. Po dveh letih, zaznamovanih z epidemijo, organizatorji opažajo, da se udeležba vrača v ustaljene tirnice.

*»S številom prijav smo zadovoljni, saj se giblje v okvirih preteklih let. Po dolgem obdobju velike negotovosti, ki smo jo opažali še minulo leto, je to za celotno organizacijsko ekipo precejšnje olajšanje in dodatna spodbuda, da udeležencem in navijačem ponudimo kakovostno in prijetno športno prireditev za vse generacije,«* je povedal **Marko Pintarič,** generalni sekretar organizacijskega odbora maratona. *»Seveda pa maratona v Radencih ni brez podpore lokalne skupnosti in številnih prostovoljcev, ki so srce in 'motor' maratona, zato se vsem, ki nas podpirajo, iskreno zahvaljujemo,«* je še poudaril Pintarič.

**Trajnostna zaveza maratona se krepi**

Ob lanskem 40. jubileju je Maraton treh src postal prva športna prireditev pri nas, ki se ponaša z nazivom »ZERO WASTE«. Pri uvajanju načel prireditve brez odpadkov organizatorjem ob strani stoji društvo Ekologi brez meja, kjer v sodelovanju z mladimi prostovoljci skrbijo, da je izpolnjen osnovni pogoj naziva – vsaj 90 % ločeno zbranih odpadkov. Za organizacijo maratona to pomeni velik zalogaj, saj gre za prireditev z veliko udeleženci, razpršenimi na velikem območju. Lani so organizatorji ob pomoči dijakinj in dijakov Gimnazije Franca Miklošiča Ljutomer ločeno smo zbrali 91,5 % od skupno 700 kilogramov odpadkov. Letos stopajo korak dlje, saj bodo še bolj vključili tudi gostince in razstavljavce ter se še bolj posvetili informiranju obiskovalcev s predlogi konkretnih ukrepov.

**Pestra ponudba za rekreativce: nova pohodna trasa in kopica spremljevalnih aktivnosti**

Po več kot desetih letih je tudi proga Pohoda treh src doživela spremembo. Proga je sedaj speljana po čudovitih kotičkih Radgonsko-Kapelskih goric, vključeni pa so najlepši razgledi teh krajev. Lep del poti vodi po Atilovi poti in pohodnike vabi, da spoznajo še neodkrite zaklade narave . Maraton v Radencih pa ostaja prva in edina slovenska tekaška prireditev, ki se je lahko udeležijo tudi lastniki psov s svojimi štirinožnimi prijatelji – letos že četrto leto.

*»Vesela sem, da bo tako kot lani, tudi letos dogodek potekal s ciljem »zero waste«, saj si tudi mi v zdravilišču prizadevamo, da s svojim delovanjem puščamo čim manj odtisov v naravi, ki nas je na teh koncih tako bogato obdarovala. O tem priča tudi certifikat Green key/ Zeleni ključ, ki ga od lanskega leta ponosno nosi naš Hotel Radin,«* je povedala **Vesna Maučec**, izvršna direktorica Zdravilišča Radenci.

*»Z Maratonom treh src tečemo že vse od začetka in tako bo ostalo tudi v prihodnje. Tek na dolge proge pa je tudi skrb za okolje – za naravo in družbo, v kateri sobivamo. Prav zato smo neizmerno veseli, da se v maratonu zrcalijo naše vrednote, ki jih gojimo kot podjetje. Poleg dejavnosti za zmanjševanje našega ogljičnega odtisa smo namreč aktivni partner v projektu Lokalno je obetavno, ki ga bomo letos predstavili tudi na Maratonu treh src,«* je napovedal **Marian Šefčović,** direktor Radenske.

**V Radencih tudi številni profesionalni tekači**

Atletska zveza Slovenije in organizacijski odbor Maratona treh src že tradicionalno sodelujeta pri organizaciji državnih atletskih tekmovanj – letos bo to potekalo na 21 kilometrov. Za medalje se bodo poleg domačih atletov že tradicionalno potegovali tudi tuji profesionalni tekači. Med njimi se bodo na maratonski trasi pomerili Ezekiel KIPKORIR (2:14:40); Hillary Kiptum Maiyo KIMAIYO (zmagovalec Polmaratona Maratona treh src 2018), Albert Kipkorir TONUI in Kennedy Kiptanui RONO, v ženski konkurenci pa bo na 21 km tempo narekovala Christine Moraa OIGO PB (71 minut). Dogovori potekajo tudi s slovenskimi tekači – že potrjena je udeležba Roka Puharja in lanskoletne državne prvakinje na 42 km Andreje Gorčan.

**Spremenjen prometni režim v Radencih in okolici**

V Radencih in okolici bo v času maratona vzpostavljen poseben prometni režim, kar bo tudi objavljeno na spletni strani maratona*. »Kot vsako leto se bomo potrudili, da bo organizacija prireditve čim manj moteča za vse občane. A razsežnost prireditve s sabo neizogibno prinese tudi spremembe prometnega režima. Verjamem pa, da nam bo maratonska sobota vsem skupaj prinesla veliko veselja, lepih spominov in promocije našega čudovitega kraja,«* je povedal **Marko Pintarič.** Tudi letos velja– na pot se odpravite pravočasno in, če se le da, startne številke prevzemite že pred dogodkom. To možnost bodo udeleženci imeli v poslovalnicah Hervis v Ljubljani in Mariboru ter dan pred prireditvijo v parku Radenci.

**Do 19. aprila ugodnejše prijave**

Prijavnina na maraton, polmaraton, 10 km in 5 km je **do srede, 19. aprila 2023 ugodnejša** in znaša 39 evrov, za skupine nad deset tekačev pa 37 evrov. Na Maraton treh src se sicer lahko enostavno prijavite prek [www.maraton-radenci.si](http://www.maraton-radenci.si/) vse do 10. maja, po tem pa bo mogoča le še prijava na dan prireditve. Kot zanimivost – prijavite pa se lahko tudi s skeniranjem QR kode, ki jo najdete na pollitrskih plastenkah Radenske Naturelle.

**PREGLED DOGODKOV 41. MARATONA TREH SRC – sobota, 20. maj 2023**

**7:00 - otvoritev Maratona treh src**

**8:00 - Start pohodnikov z godbo na pihala**

**8:45 - Ogrevanje z Andrejo**

**9:00 - Maraton Radenska Classic in Polmaraton Radenska Light**

**9:10 - Tek Radenska Naturelle**

**9:15 - Oazin tek**

**9:20 - Nordijska hoja**

**10:00 - Band Gimnazije Franca Miklošiča Ljutomer – Sp!cy in Nameless**

**12:00 - Podelitve nagrad najboljšim**

**14:00 - Jahalni kotiček z Radensko konjenico**

**16:00 - Tek s kužki**

**16:15 - Veveričkin in srčkov tek - tek otrok**

**18:00 - Podelitve najboljšim otrokom**

**VEČERNI KONCERT**

**19:00 – 21:00  Tomaž Domicelj s skupino (Predskupina: Band Gimnazije Franca Miklošiča Ljutomer Sp!cy)**

|  |  |  |  |
| --- | --- | --- | --- |
| **TEKMOVALNE DISCIPLINE** | **Dolžina** | **Ura**  | **Startnina** |
| Maraton Radenska Classic | 42.195 m | 9:00 | 39 EUR (do 19. 4.)45 EUR (od 20. 4. do 10. 5.)60 EUR na dan prireditve |
| Polmaraton Radenska Medium | 21.098 m | 9:00 | 39 EUR (do 19. 4.)45 EUR (od 20. 4. do 10. 5.)60 EUR na dan prireditve |
| Tek Radenska Naturelle | 10.000 m | 9:10 | 39 EUR (do 19. 4.)45 EUR (od 20. 4. do 10. 5.)60 EUR na dan prireditve |
| Oazin tek  | 5.000 m | 9:15 | 39 EUR (do 19. 4.)45 EUR (od 20. 4. do 10. 5.)60 EUR na dan prireditve |
| Nordijska hoja  | 9.000 m | 9:20 | 32 EUR (do 19. 4.)35 EUR (od 20.4. do 10.5.)45 EUR na dan prireditve |
| **NETEKMOVALNE DISCIPLINE** |  |  |  |
| Pohod treh src  | 9.759 m | 8:00 | brezplačno |
| Veveričkin in Srčkov tek  | 250, 600 in 1000 m | 16:15 | 10 EUR (do 10. 5.)15 EUR (19. 5. in 20. 5.) |
| Tek s psi | 1.000 m | 16:00 | 12 EUR (do 10.5.) |